**POROČILO – EKO DAN**

1. **Priprava na dogodek**

Priprave na dogodek so potekale že od začetka februarja 2015. Začelo se je z iskanjem idej, kako bi lahko potekal naš »eko dan«. Glede na to, da smo zelo vezani na izvajanje pouka, je bilo potrebno konkretno razmisliti, katere razrede bomo vključili v projekt. Želeli smo združiti izobraževanje in zabavo in to na način, ki je mladim blizu. Poleg tega smo želeli, da bi bil »eko dan« čimbolj razgiban, zato smo k sodelovanju povabili tudi medije, predstavnika komunalnega podjetja in podjetje LTH Castings.

Odločili smo se, da bomo »eko dan« izvedli namesto enega dneva pouka. Ker smo tako imeli na voljo dovolj časa, smo lahko organizirali več dejavnosti:

* predavanje za dijake v podjetju LTH Castings
* predavanje gospoda Janeza Štalca iz Loške komunale na šoli
* reševanje ankete kampanje Pozor!ni za okolje in ogled filma
* reševanje kviza
* čistilno akcijo.

Za predavanja smo se dogovorili 14 dni pred dogodkom, po elektronski pošti, detajle pa smo urejali zadnje dni telefonsko. Pri pripravi in izvedbi ankete sta nam pomagala naša dva računalničarja – Grega in Sebastjan, ki sta uredila povezavo do ankete na vseh računalnikih, ki smo jih potrebovali, da je lahko anketiranje potekalo kar se da nemoteno. Za vse dejavnosti znotraj »eko dneva« je bilo potrebno urediti rezervacije učilnic in spremstvo profesorjev, kar je zahtevalo tri dnevno aktivno usklajevanje in sodelovanje.

1. **Izvedba dogodka**

Dogodek - eko dan je potekal 3.4.2015, s pričetkom ob 7.30 in zaključkom ob 14. uri.

Zjutraj je skupina 29 dijakov odšla v podjetje LTH Castings, kjer so eno uro poslušali predavanje o odpadkih, ki nastanejo kot stranski produkt pri proizvodnji njihovih izdelkov, o ravnanju z njimi ter o porabi energije in finančnih sredstev v te namene. Potem se je ta skupina ob 8.45 vrnila v šolo, kjer so imeli do 9.45 čas za malico. Druga skupina – 27 dijakov, pa je imela najprej malico v šoli, ob 8.30 pa vsebinsko enako predavanje v tem istem podjetju. Ta skupina se je v šolo vrnila ob 9.45. Dijaki iz obeh skupin so potem eno šolsko uro reševali delovni list z vprašanji v zvezi z obiskom podjetja. Vprašanja sem sestavila sama (delovni list je v prilogi). V nadaljevanju, ob 10.40, so se dijaki zbrali v štirih računalniških učilnicah, kjer so reševali anketo in si ogledali film z ekološko vsebino ([www.youtube.com](http://www.youtube.com)., Izrabljene gume: sezuti avtomobili). Ob 11.30 je sledil zbor vseh 56 dijakov v predavalnici 242, kjer so dobili podrobna navodila v zvezi s čistilno akcijo. Z učitelji - spremljevalci so se nato odpravili na teren – bližnja okolica šole, kjer so delo dobro opravili, saj so napolnili pet rumenih in tri črne vreče, eno zeleno so napolnili do polovice, medtem ko je rdeča vreča ostala prazna.

Druga skupina, v kateri je bilo 62 dijakov, je najprej 90 minut, to je do 9.00, poslušala predavanje gospoda Janeza Štalca iz Loške komunale, sledila je malica, nato pa izpolnjevanje ankete in ogled filma z ekološko vsebino. Ob 10.40 so se dijaki zbrali v veliki predavalnici, kjer so se razdelili v skupine po pet dijakov. Vsaka skupina je dobila v reševanje kviz (v prilogi), ki je vseboval 29 vprašanj s podanimi odgovori, izmed katerih je bilo potrebno izbrati pravega, zadnja naloga pa je vključevala tabelo, v katero so morali razvrstiti 25 odpadkov, ki so bili dijakom prikazani na »slajdih«. Dijaki so imeli za reševanje kviza na voljo 30 minut.

Tretja skupina, v kateri je bilo 60 dijakov, je najprej reševala anketo v računalniških učilnicah in si ogledala film z ekološko vsebino. Ob 8.20 so se ti dijaki zbrali v veliki predavalnici, kjer so se razdelili v skupine po pet dijakov. Vsaka skupina je dobila v reševanje kviz, ki je vseboval 29 vprašanj s podanimi odgovori, izmed katerih je bilo potrebno izbrati pravega, zadnja naloga pa je vključevala tabelo, v katero so morali dijaki razvrstiti 25 odpadkov, ki so jim bili prikazani na »slajdih«. Dijaki so imeli za reševanje kviza na voljo 30 minut. Ob 9.15 je sledilo predavanje gospoda Janeza Štalca, ki je trajalo do 10.45. Potem so dijaki imeli odmor za malico.

Ob 11.30 smo se ponovno zbrali v veliki predavalnici, sedaj vsi dijaki iz 2. in 3.skupine. Pregledali smo pravilne odgovore na kvizu, razglasili 3 najboljše skupine in vsaki podelili nagrado. Dijaki zmagovalne skupine so dobili majice, svinčnike in Milka čokolade. Vsi sodelujoči so dobili tolažilno nagrado – bonbone. Sledilo je izpolnjevanje evalvacijskega vprašalnika (v prilogi). Ob 13.00 so dijaki odšli po učilnicah, kamor so bili predhodno razporejeni, z nalogo, da učilnice temeljito očistijo, ena skupina je čistila knjižnico, 3 skupine pa hodnike in predavalnico. Ker so dijaki nalogo resno vzeli, so vse skupine do 14. ure z delom tudi končale.

Pri vsaki dejavnosti so bili prisotni učitelji, ki so se menjavali, ker so imeli nekateri poleg tega tudi redni pouk po urniku z oddelki, ki niso sodelovali v tem dogodku.

Za vsak oddelek smo načrtovali izvedbo štirih dejavnosti, ki so bile organizacijsko prilagojene tako, da so bili razredi pri določenih dejavnostih lahko združeni oz. razdeljeni le v tri večje skupine : v prvi je bilo prvotno določenih 60 dijakov, v drugi 65 in v tretji 70 dijakov. Zaradi odsotnosti 17 dijakov, so bile te skupine dejansko nekoliko manjše.

Kar se tiče organizacije, smo imeli kar precej dela, da smo dijake razdelili, ker je število računalniških učilnic na šoli omejeno, prav tako je število sedežev v predavalnici omejeno. Iz tega razloga smo se zato odločili, da smo eno skupino dijakov poslali na predavanje v LTH Castings, dve predavanji pa je izvedel gospod Janez Štalec v šoli. Ker je v večini učilnic za ostale oddelke potekal pouk, je bilo potrebno kar nekaj usklajevanj.

Glede organizacije vsebin, smo proste roke pustili izvajalcem predavanj. Pomagali smo

jim le pri izbiri teme – ekologija, (povezava z ohranjanjem okolja, varovanjem okolja,

ravnanjem z odpadki in podobno) in pri tehnični izpeljavi predavanj. Gledali smo, da je

bila rdeča nit celotnega eko dneva ekologija in varovanje okolja. Zato so dijaki reševali

anketo, si ogledali film z ekološko vsebino, imeli predavanje, kviz z vprašanji iz ekologije

in varovanja okolja, kot piko na i pa še čistilno akcijo po učilnicah in v okolici šole.

Vse eko dejavnosti/aktivnosti so potekale kot samostojen dogodek. Kot sem že omenila, je bila rdeča nit celotnega dneva ekološko obarvana, s poudarkom na varovanju okolja. Dijaki, ki so poslušali predavanje v podjetju LTH Castings, so poslušali o odpadkih, ki nastanejo pri izdelavi izdelkov v njihovem podjetju in o tem, kako potem ravnajo z odpadki, koliko energije porabijo pri izdelavi izdelkov in koliko pri ravnanju z odpadki. Prav tako je bilo predavanje gospoda Janeza Štalca usmerjeno v ravnanje z odpadki in kako z njimi pravilno ravnati, kam jih odlagati, kako poteka recikliranje in podobno. Menim, da so se dijaki v teh nekaj urah veliko naučili, tema jih je tudi zanimala, kar so pokazali z vestnim delom in odgovornim obnašanjem.

Pri sami organizaciji »eko dneva« smo se povezali z podjetjem LTH Castings in z Loško komunalo (gospod Janez Štalec), z občino, ki nam je priskrbela potreben material za čistilno akcijo in z lokalno radijsko postajo, kjer smo že v marcu ta dogodek napovedali, v ponedeljek, 20.4.2015, pa bomo, s posebnim prispevkom, o njem še poročali. Znotraj šole se je oblikovala mreža ljudi, profesorjev in dijakov, ki so na prostovoljni bazi sodelovali pri izvajanju »eko dneva« (računalniška podpora, fotografiranje, snemanje v učilnicah, snemanje na terenu, pomoč pri izvedbi dejavnosti in seveda pomoč v nepredvidenih situacijah).

Glavno sporočilo je bilo, da je potrebno naše okolje varovati, zanj ustrezno skrbeti, ker imamo eno samo. Poseben poudarek je bil dan tudi na zmanjševanju ogljičnega odtisa. Letos je bila osrednja tema ravnanje z odpadki ter varčevanje z energijo. Trajnostno mobilni smo bili, ko smo se odločali, katero podjetje bi obiskali in smo si izbrali lokalno podjetje LTH Castings, do katerega so naši dijaki šli lahko peš. Želeli smo posaditi še drevo, vendar nismo uspeli, zato je to ostal naš cilj za prihodnje leto.

Kot koordinatorica projekta Pozor!ni za okolje na naši šoli, sem bila glavna nosilka izvedbe »eko dneva«. Za pomoč pri organizaciji in izvedbi, bi se rada na prvem mestu zahvalila moji glavni pomočnici in kolegici, Danijeli Pirečnik, ki je ta projekt vodila lansko šolsko leto. V zadnjih dneh pred izvedbo »eko dneva«, je opravila ogromno dela in tako omogočila, da smo »eko dan« sploh lahko izpeljali, ker sem sama zbolela in sem bila zato nekaj dni odsotna. Poleg nje sta sodelovala še dva, že na začetku omenjena, računalničarja, ki sta skrbela za tekoče dogajanje pri ANKETI, fotograf (dijak 2. letnika), snemalca (2 dijaka 4. letnika) in 25 profesorjev, ki so bili vključeni pri različnih prej omenjenih dejavnostih.

1. **Učinek izvedbe dogodka**

V dogodek je bilo vključenih 178 dijakov prvih letnikov. Pri izvedbi pa sta sodelovala še dva dijaka, ki sta snemala in en dijak, ki je fotografiral.

Dejavnosti so bile organizirane tako, da so bili dijaki večji del dneva aktivni (reševanje kviza, ankete, čiščenje učilnic in terena v okolici šole). Ogledali so si film z ekološko vsebino. Na predavanju so morali aktivno poslušati, saj jih je potem čakalo izpolnjevanje vprašalnika na temo predavanja. Tisti dve skupini, ki sta poslušali predavanje gospoda Štalca, sta vprašanje v zvezi z ločevanjem odpadkov imeli na kvizu. Na koncu je sledil še evalvacijski vprašalnik.

Na dogodku samem letos nismo imeli drugih predstavnikov javnosti, saj smo dogodek organizirali v dopoldanskem času, ko so zaposleni starši večinoma v službah. Poleg tega je v popoldanskem času izredno težko dijake dobiti nazaj v šolo, še posebej na prostovoljni bazi, prav tako pa tudi njihove starše, ker imajo veliko drugih obveznosti. Od medijev smo se povezali le z lokalnim radiem Sora, kje smo objavili napoved dogodka za 3.4.2015 v okviru kampanje Pozor!ni za okolje, v ponedeljek 20. 4 pa bomo o poteku »eko dneva« na radiu še poročali. Obrnili smo se na občino, s katero zadnja leta sodelujemo pri čistilni akciji. Gospa Danica Langerholc nam je zagotovila vreče in rokavice za čistilno akcijo, po končani akciji pa so s strani občine poskrbeli tudi za odvoz pobranih smeti, za kar se jim najlepše zahvaljujemo. Kot sem že omenila, smo k sodelovanju povabili tudi gospoda Štalca in lokalno podjetje LTH Castings.

Kot sem že omenila, smo se povezali z občino pri čistilni akciji, na radiu Sora je bila objava napovedi dogodka in v prihodnjem tednu bo sledilo poročanje o tem, tako da so oz. bodo poslušalci radia slišali za naš »eko dan«. Na šoli je navada, da nas vsak tretji ponedeljek v mesecu obišče novinarka Radia Sora in pripravi kratek prispevek o aktualnih zadevah, ki so se na šoli dogajale.

O samem »eko dnevu« smo povprašali dijake in profesorje. Dijaki so reševali evalvacijski vprašalnik, s katerim smo želeli dobiti povratne informacije o tem, kaj se jim je zdelo na »eko dnevu« zanimivo in dobro, kaj pa bi želeli spremeniti, dodati ali izboljšati. Profesorje smo samo ustno vprašali na enem izmed skupnih sestankov.

Analiza »eko dneva« je pokazala, da je bil tako med dijaki kot med profesorji dobro sprejet, zato ga bomo izvedli tudi v prihodnjem letu. Dijake so še posebej navdušile nagrade, ki smo jih razdelili sodelujočim pri kvizu.

ŠC Škofja Loka

Srednja šola za strojništvo

Mentorica: Vesna Potočnik